

 REPUBLIKA HRVATSKA

OSJEČKO-BARANJSKA ŽUPANIJA

 OPĆINA ŠODOLOVCI

 OPĆINSKI NAČELNIK

KLASA: 112-03/25-01/1

URBROJ: 2158-36-02-25-1

Šodolovci, 09. rujna 2025.

Na temelju članka 19. stavka 2. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11, 4/18 i 112/19 i 17/25) Općinski načelnik Općine Šodolovci raspisuje

JAVNI NATJEČAJ

 Za imenovanje pročelnika/ice Jedinstvenoga upravnog odjela Općine Šodolovci

 – 1 izvršitelj/ica na neodređeno vrijeme uz obvezni probni rad od tri mjeseca.

Na javnom natječaju (u nastavku teksta: natječaj) ravnopravno mogu sudjelovati kandidati oba spola, sukladno članku 13. Zakona o ravnopravnosti spolova („Narodne novine“, br. 82/08 i 69/17), a izrazi koji se koriste u ovom natječaju, a imaju rodno značenje koriste se neutralno i odnose se na muške i ženske osobe. Na natječaj se mogu javiti osobe oba spola.

Kandidati moraju ispunjavati opće uvjete za prijam u službu propisane u članku 12. stavak 1. Zakona o službenicima i namještenicima u lokalnoj i područnoj (regionalnoj) samoupravi:

 – punoljetnost,

 – hrvatsko državljanstvo,

– zdravstvena sposobnost za obavljanje poslova radnog mjesta.

 Kandidati za navedeno radno mjesto, osim općih uvjeta moraju ispunjavati i sljedeće posebne uvjete:

 – završen sveučilišni diplomski studij pravne ili ekonomske struke ili sveučilišni integrirani prijediplomski i diplomski studij pravne ili ekonomske struke ili stručni diplomski studij pravne ili ekonomske struke,

– organizacijske sposobnosti i komunikacijske vještine potrebne za uspješno upravljanje upravnim tijelom ili unutarnjom ustrojstvenom jedinicom upravnoga tijela

 – najmanje jedna godina radnog iskustva na odgovarajućim poslovima,

– položen državni ispit II. razine,

– poznavanje rada na računalu

Iznimno, na radno mjesto pročelnika/ice Jedinstvenoga upravnog odjela Općine Šodolovci može biti imenovana osoba koja je završila sveučilišni prijediplomski studij pravne ili ekonomske struke ili stručni prijediplomski studij pravne ili ekonomske struke koja ima najmanje pet godina radnog iskustva na odgovarajućim poslovima i ispunjava ostale uvjete za imenovanje, ako se na javni natječaj ne javi osoba koja ispunjava propisani uvjet stupnja obrazovanja.

Osobama s akademskim ili stručnim nazivom odnosno s akademskim stupnjem stečenim prije stupanja na snagu Zakona o akademskim i stručnim nazivima i akademskom stupnju (“Narodne novine” br. 107/07, 118/12 i 123/23), stečeni akademski ili stručni naziv odnosno akademski stupanj izjednačava se s odgovarajućim akademskim ili stručnim nazivom ili akademskim stupnjem, u skladu s odredbama članka 14. toga Zakona. Natjecati se mogu i kandidati koji su prema ranijim propisima stekli visoku stručnu spremu odgovarajuće struke. Sukladno članku 35. stavku 1. Uredbe o klasifikaciji radnih mjesta u lokalnoj i područnoj (regionalnoj) samoupravi („Narodne novine“, br. 74/10, 125/14 i 48/23), osobe koje su po ranijim propisima stekle visoku stručnu spremu mogu biti raspoređene na radna mjesta za koja je kao uvjet utvrđen stupanj obrazovanja magistar struke ili stručni specijalist.

Radnim iskustvom na odgovarajućim poslovima, sukladno članku 13. stavku 1. i stavku 3. Zakona o službenicima i namještenicima u lokalnoj i područnoj (regionalnoj) samoupravi, razumijeva se radno iskustvo ostvareno u službi u upravnim tijelima lokalnih jedinica, u državnoj ili javnoj službi, u radnom odnosu kod privatnog poslodavca te vrijeme samostalnog obavljanja profesionalne djelatnosti u skladu s posebnim propisima. Radno iskustvo na odgovarajućim poslovima je radno iskustvo ostvareno na poslovima odgovarajuće razine obrazovanja i struke.

Sukladno odredbi članka 14. Zakona o službenicima i namještenicima u lokalnoj i područnoj (regionalnoj) samoupravi, osoba koja ima potrebno radno iskustvo na odgovarajućim poslovima, a nema položen državni ispit propisane razine, može se primiti u službu i rasporediti na radno mjesto, pod uvjetom da državni ispit položi u roku godine dana od dana početka rada u službi utvrđenog rješenjem.

 Za pročelnika ne može biti imenovana osoba za čiji prijam postoji zapreka iz članaka 15. i 16. Zakona o službenicima i namještenicima u lokalnoj i područnoj (regionalnoj) samoupravi.

 Kandidat koji ostvaruje pravo prednosti kod prijma u službu, prema posebnom zakonu, dužan je u prijavi na Natječaj pozvati se na to pravo i ima prednost u odnosu na ostale kandidate pod jednakim uvjetima. Kandidati koji ostvaruju pravo prednosti pri zapošljavanju, prema posebnom zakonu, dokazuju to izvornikom rješenja ili potvrdom o priznatom statusu i potvrdom o nezaposlenosti Hrvatskog zavoda za zapošljavanje izdanom u vrijeme trajanja ovog Natječaja.

 Sukladno obvezi iz članka 103. stavka 3. Zakona o hrvatskim braniteljima iz Domovinskog rata i članovima njihovih obitelji („Narodne novine“, br. 121/17, 98/19, 84/21 i 156/23), objavljujemo poveznicu na internetsku stranicu Ministarstva hrvatskih branitelja na kojoj su navedeni dokazi potrebni za ostvarivanje prava https://branitelji.gov.hr/zaposljavanje-843/843 prednosti prilikom zapošljavanja:

Kandidat koji ostvaruje pravo prednosti pri zapošljavanju sukladno članku 102. Zakona o hrvatskim braniteljima iz Domovinskog rata i članovima njihovih obitelji, uz prijavu na natječaj dužan je, osim dokaza o ispunjavanju traženih uvjeta, priložiti i sve potrebne dokaze dostupne na poveznici Ministarstva hrvatskih branitelja https://branitelji.gov.hr/zaposljavanje-843/843. Dodatne informacije za ostvarivanje prava prednosti pri zapošljavanju navedene su na sljedećoj poveznici:https://www.gov.hr/moja-uprava/branitelji/zaposljavanje-397/prednost-pri zapošljavanju/403.

Kandidat koji se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom („Narodne novine“, broj 157/13, 152/14, 39/18 i 32/20), uz prijavu na natječaj dužan je, osim dokaza o ispunjavanju traženih uvjeta, priložiti dokaz o invaliditetu, te dokaz iz kojeg je vidljivo na koji način je prestao radni odnos kod posljednjeg poslodavca (rješenje, odluka ili drugi pravni akt). Dokazom o invaliditetu smatraju se javne isprave o invaliditetu na temelju kojih se osoba može upisati u očevidnik zaposlenih osoba s invaliditetom.

U prijavi na javni natječaj navode se osobni podaci podnositelja prijave (osobno ime, OIB, datum i mjesto rođenja, adresa stanovanja, broj telefona ili mobitela, e-mail adresa, isključivo za potrebe postupka) i naziv radnog mjesta na koje se prijavljuje uz vlastoručni potpis.

Prijavi na natječaj potrebno je priložiti sljedeće:

– životopis

– dokaz o ukupnom radnom iskustvu i radnom iskustvu na odgovarajućim poslovima, odgovarajuće razine obrazovanja:

 a. elektronički zapis (u slučaju da je osiguranik podnio zahtjev u elektroničkom obliku preko korisničkih stranica Hrvatskoga zavoda za mirovinsko osiguranje) odnosno potvrda o podacima evidentiranim u matičnoj evidenciji Hrvatskoga zavoda za mirovinsko osiguranje koju Zavod na osobno traženje osiguranika izdaje na šalterima područnih službi/ureda Hrvatskoga zavoda za mirovinsko osiguranje, a koja ne smije biti starija od dana objave javnog natječaja

b. potvrdu poslodavca (koja mora sadržavati vrstu poslova koju je obavljao, koja struka i stupanj stručne spreme je zahtjevan za njih i vremensko razdoblje u kojem je kandidat obavljao navedene poslove) ili drugi odgovarajući dokument kojim se dokazuje radno iskustvo na odgovarajućim poslovima

– dokaz o državljanstvu (domovnica ili osobna iskaznica)

– dokaz o odgovarajućem stupnju obrazovanja (diploma)

– uvjerenje o položenom državnom ispitu II razine (ukoliko je položen)

– vlastoručno potpisana izjava kandidata da ne postoje zapreke za prijam u službu iz članka 15. i 16. Zakona o službenicima i namještenicima u lokalnoj i područnoj (regionalnoj) samoupravi

– dokaz o poznavanju rada na računalu (preslika odgovarajuće potvrde, preslika indeksa ili vlastoručno potpisana izjava o poznavanju rada na računalu).

 - vlastoručno potpisana izjava o suglasnosti da Općina može povjeravati, obrađivati, čuvati i koristiti osobne podatke kandidata u skladu sa Zakonom o provedbi opće uredbe o zaštiti podataka („Narodne novine“ br. 42/18 i Uredbe (EU) 2016/679) .

Isprave se prilažu u neovjerenom presliku.

Izabrani kandidat bit će pozvan da u primjerenom roku, a prije donošenja rješenja o imenovanju, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te da dostavi na uvid izvornike dokaza o ispunjavanju formalnih uvjeta iz javnog natječaja, čije su preslike priložene uz prijavu na javni natječaj, uz upozorenje da se nedostavljanje traženih isprava smatra odustankom od prijma u službu.

 Nakon izbora kandidata, a prije donošenja rješenja o imenovanju upravno tijelo nadležno za službeničke odnose provjerit će po službenoj dužnosti postoji li zapreka za prijam u službu zbog pravomoćne osuđivanosti izabranog kandidata za kazneno djelo iz članka 15. i zapreka iz članka 16. ZSN-a.

 Dopunu prijavi na natječaj moguće je podnijeti zaključno do dana isteka natječajnog roka. Ispunjavanje uvjeta određuje se na posljednji dan natječajnog roka. Urednom prijavom smatra se prijava koja sadržava sve podatke i priloge navedene u natječaju. Ako kandidat uz prijavu priloži dokumente u kojima osobni podaci nisu istovjetni, dužan je dostaviti dokaz o njihovoj promjeni.

Za kandidate prijavljene na natječaj koji ispunjavaju formalne uvjete provest će se pisano testiranje radi provjere znanja i sposobnosti bitnih za obavljanje poslova radnog mjesta za koje se primaju. Ako kandidat ne pristupi testiranju, smatra se da je povukao prijavu na natječaj.

Opis poslova i podaci o plaći radnih mjesta koja se popunjavaju ovim natječajem, način obavljanja prethodne provjere znanja i sposobnosti kandidata, područje provjere te pravni i drugi izvori za pripremanje kandidata za provjeru navedeni su na službenoj internetskoj stranici Općine Šodolovci (https://www.sodolovci.hr/).

Na službenoj internetskoj stranici Općine Šodolovci (https://www.sodolovci.hr) objavit će se vrijeme održavanja prethodne provjere znanja, najmanje pet dana prije održavanja provjere.

Prijave na natječaj, s dokazima o ispunjavanju uvjeta podnose se u roku osam dana od dana objave natječaja u Narodnim novinama i to neposredno ili preporučeno poštom, na adresu: Općina Šodolovci, Ive Andrića 5. 31200 Šodolovci, s naznakom: „Za javni natječaj – za imenovanje pročelnika/ice Jedinstvenoga upravnog odjela Općine Šodolovci“-ne otvaraj.

 Osoba koja ne podnese pravodobnu i urednu prijavu ili ne ispunjava formalne uvjete iz javnog natječaja ne smatra se kandidatom prijavljenim na javni natječaj i njegova prijava neće biti razmatrana te će mu o tome biti dostavljena pisana obavijest.

O rezultatima javnog natječaja kandidati će biti obaviješteni u zakonskom roku, i to najkasnije 60 dana od isteka roka za podnošenje prijava, dostavom rješenja o imenovanju izabranog kandidata ili dostavom odluke o poništenju natječaja.

Rješenje o imenovanju pročelnika/ice dostavlja se javnom objavom na mrežnoj stranici Općine Šodolovci (https://www.sodolovci.hr/). Dostava rješenja svim kandidatima smatra se obavljenom istekom osmog dana od dana javne objave rješenja na mrežnoj stranici.

 OPĆINSKI NAČELNIK:

 Dragan Zorić